KIRJALLINEN KYSYMYS E-1777/99 esittäjä(t): Brian Simpson (PSE) komissiolle. Sikojen suojelua koskevat vähimmäisvaatimukset.



Virallinen lehti nro 170 E , 20/06/2000 s. 0098 - 0099



KIRJALLINEN KYSYMYS E-1777/99 esittäjä(t): Brian Simpson (PSE) komissiolle (11. lokakuuta 1999) Aihe: Sikojen suojelua koskevat vähimmäisvaatimukset Sikojen suojelua koskevista vähimmäisvaatimuksista annetun neuvoston direktiivin 91/0630/ETY(1) 6 artiklan mukaan komission on annettava neuvostolle viimeistään 1. lokakuuta 1997 eläinlääkintäalan tiedekomitean lausuntoon perustuva kertomus intensiivisistä tuotantojärjestelmistä. Komission on 6 artiklan mukaan myös esitettävä kertomuksen lisäksi asianmukaiset ehdotukset, joissa otetaan huomioon kertomuksen johtopäätökset. Eläinlääkintäalan tiedekomitea julkaisi 30. syyskuuta 1997 lausunnon, jossa muun muassa kiellettiin sellaisten karsinoiden käyttö, jotka ovat niin ahtaita, etteivät siat edes pysty kääntymään paikallaan. Voiko komissio ilmoittaa, milloin se aikoo antaa direktiivin 91/0630/ETY 6 artiklan mukaisen kertomuksen? Ottaako komissio ehdotuksissaan huomioon eläinlääkintäalan tiedekomitean lausunnon, jonka mukaan sellaisia yksittäisiä karsinoita ei pidä käyttää, joissa siat eivät mahdu kääntymään vaikeuksitta? (1) EYVL L 340, 11.12.1991, s. 33. David Byrnen komission puolesta antama vastaus (12. marraskuuta 1999) Sikojen suojelun vähimmäisvaatimuksista 19. marraskuuta 1991 annetussa neuvoston direktiivissä 91/0630/ETY säädetään, että komission on annettava kertomus sikojen kasvattamiseen intensiivisissä tuotantojärjestelmissä liittyvistä eri näkökohdista. Raportin on erityisesti otettava huomioon asteeltaan erilaisissa suljetuissa ryhmissä kasvatettujen emakoiden hyvinvointi. Komissio pyysi näin ollen eläinten hyvinvointia käsittelevää eläinlääkintäalan tiedekomiteaa laatimaan tällaisen kertomuksen. Tiedekomitea antoi kertomuksen 30. syyskuuta 1997, ja se on nähtävillä terveys- ja kuluttaja-asioiden pääosaston www-sivuilla osoitteessa: http://europa.eu.int/comm/dg24/health/sc/oldcomm4/out17_en.html. Kertomuksen julkaisemisen jälkeen komissio on alkanut valmistella ehdotusta, jolla direktiivi 91/0630/ETY muutetaan uuden tieteellisen näytön ja tiedekomitean kertomuksessa esitettyjen suositusten mukaiseksi. Tämän alan ehdotuksen valmisteluun kuuluu jäsenvaltioiden, ammattialajärjestöjen ja eläinten hyvinvointia ajavien tärkeimpien järjestöjen asiantuntijoiden kuuleminen. Komissio pyytää lisäksi jäsenvaltioilta tietoja niiden alueella neuvoston direktiivin 91/0630/ETY 7 artiklan 3 kohdan mukaan tehdyistä tarkastuksista. Nämä tiedot on otettava huomioon uuden ehdotuksen valmistelussa. Tässä yhteydessä on huomattava, että tuotantoeläinten suojelua koskevan eurooppalaisen yleissopimuksen pysyvä komitea on aloittanut vuonna 1986 annetun sikojen kasvattamista koskevan suosituksen tarkistuksen. Kaikki jäsenvaltiot ja komissio ovat yleissopimuksen osapuolia ja osallistuvat tähän työhön. Sikojen kasvattamista koskevan uuden suosituksen valmistelu Euroopan neuvostossa perustuu itse asiassa pääasiallisesti juuri yhteisön tiedekomitean kertomukseen. Ehdotusluonnokseen on sisällytetty monia kertomuksen osia, joissa käsitellään mm. emakkojen kasvattamista ja erillisten alueiden osoittamista eri tavoin käyttäytyville sioille. Pysyvän komitean seuraava kokous pidetään Strasbourgissa viikolla 22.26. marraskuuta 1999. Tuotantoeläinten suojelua koskevan eurooppalaisen yleissopimuksen pysyvässä komiteassa käydyt keskustelut antavat komissiolle tärkeää aineistoa sen laatiessa omaa ehdotustaan neuvoston direktiivin 91/0630/ETY muuttamiseksi. Kyseiseen ehdotukseen sisällytetään tiedekomitean kertomuksessa esitetyt tärkeimmät hyvinvoinnin suojelua koskevat seikat. Ehdotusluonnos toimitetaan tämän jälkeen neuvoston hyväksyttäväksi.